Navnet på det nye fylket er Vestlandet fylkeskommune, og målet er at den skal være et faktum fra år 2020.

– Det har vært en lang natt, men partene ble enige om mye, sa Sogn og Fjordanes fylkesrådmann Tore Eriksen til NRK Sogn og Fjordane.

Har stor betydning i Sogn og Fjordane

Regionssaken har knapt fått noe som helst oppmerksomhet i Bergen. Men i Sogn og Fjordane, som med to-tre unntak består av små kommuner, er saken svært viktig.

Der er makten til fylket stor i forhold til her.

Er det noe som opptar bergensere flest av fylkeskommunale saker, så kommer kollektivtransporten i første rekke og deretter de videregående skolene.

Begge deler risikerer hordalendingene nå å miste makten over. Fylkessenteret skal ifølge utkastet til ny avtale ligge i Bergen, her vil også den politiske ledelsen sitte og rådmannen.

Mister all administrativ makt over samferdsel

Men resten av de fylkeskommunale funksjonene skal spres langs kysten: Det administrative ansvaret for næring, opplæring, idrett og kollektivtransport skal ligge i Stavanger, mens Sogn og Fjordane får ansvar for veiene og kulturen.

Ifølge Firda, lokalavisen i Førde, har spesielt rogalendingene hatt harde krav med seg i forhandlingene.

Her er den foreløpige oppgavefordelingen, ifølge avisen:



Rogaland:

Opplæring

Næring

Samferdsel (kollektivtransport)

Kultur og idrett (idrett)

Sogn og Fjordane:

Samferdsel (veg)

Kultur og idrett (kultur)

Hordaland:

Ansvar for regional planlegging

Økonomisk planlegging

Klima/miljø

Folkehelse

Fikk Rogaland det som de ville så hadde Sogn og Fjordane endt opp med ansvaret for sine videregående skoler, og de offentlige tannlegene i sitt område.

Rogaland ønsket seg opplæring, samferdsel, kultur og idrett, næring og tannhelse for den resterende regionen.

De har altså fått gjennom mye. Forhandlingene foregår i Førde. Kravene fra de respektive fylkene ble fremmet i går, onsdag.

– Vil snyte Bergen

I både Firda og i lokalavisen for Stavanger, Aftenbladet, har Hordaland blitt fremstilt som en mer eller mindre deilig kake det er bare å forsyne seg fra.

På fremsiden til Aftenbladet i dag står det: «Har ikke gitt opp håpet om å snyte Bergen for fylkestinget og hovedadministrasjonen». For Rogaland skal også ha krevd at de skal bli regionens hovedstad, i tillegg til det meste annet – altså.

Vi blir hovedstad

Men hovedsetet til det nye fylkestinget blir altså å finne i midten av regionen, nærmere bestemt her i Bergen.

Hordaland vil nå beholde mye av de administrative oppgavene internt i fylket, som økonomisk styring, HR, IKT, bygg og eiendom og kommunikasjon.

– Alle tre fylker har strukket seg langt, sier Anne Gine Hestetun.

De tre fylkeskommunene har 1185 byråkrater og 8751 ansatte totalt.

Fra før har Hestetun varslet at Sogn og Fjordane bør få viljen sin i saken om det er Rv52 over Hemsedal eller Rv 7 over Hardangervidden som skal prioriteres som «nummer to»-stamveien mellom øst og vest.